NARIADENIE RADY (ES) č. 1354/2007
z 15. novembra 2007,
ktorým sa upravuje nariadenie Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemikálií (REACH) z dôvodu pristúpenia Bulharska a Rumunska
(Text s významom pre EHP)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na Akt o pristúpení z roku 2005, a najmä na jeho článok 56,
keďže:
(1)
Podľa článku 56 Aktu o pristúpení z roku 2005, ak akty, ktoré inštitúcie prijali pred pristúpením týchto štátov, si z dôvodu pristúpenia vyžiadajú úpravy a ak akt o pristúpení ani jeho prílohy potrebné úpravy neobsahujú, v prípade, že pôvodný akt neprijala Komisia, potrebné akty prijme Rada.
(2)
Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry (1) bolo prijaté pred pristúpením Bulharska a Rumunska k Európskej únii a z dôvodu tohto pristúpenia si vyžaduje úpravu.
(3)
Z tohto dôvodu je vhodné pozmeniť vymedzenie pojmu zavedená látka tak, aby sa na látky vyrábané alebo uvádzané na trh v Bulharsku a Rumunsku pred ich pristúpením k Európskej únii vzťahovali rovnaké podmienky ako na látky vyrábané alebo uvádzané na trh v iných členských štátoch,
PRIJALA TOTO NARIADENIE:
Článok 1
V článku 3 ods. 20 nariadenia (ES) č. 1907/2006 sa písmená b) a c) nahrádzajú takto:
„b)
aspoň raz počas 15 rokov pred nadobudnutím účinnosti tohto nariadenia bola vyrobená v Spoločenstve alebo v krajinách, ktoré pristúpili k Európskej únii 1. januára 1995, 1. mája 2004 alebo 1. januára 2007, ale výrobca alebo dovozca ju neuviedol na trh, za predpokladu, že výrobca alebo dovozca má o tom písomný dôkaz;
c)
bola uvedená na trh výrobcom alebo dovozcom v Spoločenstve alebo v krajinách, ktoré pristúpili k Európskej únii 1. januára 1995, 1. mája 2004 alebo 1. januára 2007, a pred nadobudnutím účinnosti tohto nariadenia sa považovala za oznámenú v súlade s článkom 8 ods. 1 prvou zarážkou smernice 67/548/EHS, ale nevyhovuje vymedzeniu pojmu polymér, ako je uvedené v tomto nariadení, za predpokladu, že výrobca alebo dovozca má o tom písomný dôkaz;“.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 15. novembra 2007